Politiet har sperret av inngangspartiet til Ikea i Västerås. Foto: Peter Ström / SVT

– To personer er døde og en er alvorlig skadet og en er pågrepet, mistenkt for drap, sier nærpolitisjef Per Ågren til SVT.

Per Strömbäck ved politiet i Västerås sier at gjerningsmannen ikke er kjent fra politiet fra før. På en pressekonferanse sier politiet at de utelukker at det er flere gjerningsmenn.

Det svenske sikkerhetspolitiet Säpo deltar en så lenge ikke i etterforskningen, opplyser Säpo-talsmann Fredrik Milder til nyhetsbyrået TT.

Varehussjef Mattias Johansson sier til lokalavisen VLT at ofrene «tilsynelatende er tre helt vanlige besøkende». Han sier også at ingen av ofrene er ansatt ved Ikea.

Øker sikkerheten

Vektere utplasseres på andre varehus i Sverige fordi kunder og personale føler seg utrygge etter at to personer ble knivstukket og drept på IKEA i Västerås.

– Vi er i ferd med å ringe inn vektere for å tilby folk den tryggheten, sier Torbjorn Kvist på ICA Maxi til vlt.se. Supermarkedet ligger på Erikslund shoppingsenter, som IKEA-varehuset ligger lokalisert sammen med.

To døde, en livstruende skadet

Ifølge Aftonbladet er en 35 år gammel mann ført til Västmanlands sjukhus i Västerås med livstruende skader.

Han er svært skadet og blir nå akuttoperert, opplyser sykehusets akuttmottak.

– De døde er en mann og en kvinne, sier nærpolitisjef Per Ågren til Expressen.se.

Melding ved 13-tiden

Melding om knivstikkingen Erikslunds Shoppingcenter i Västerås kom til politiet ved 13-tiden.

Ifølge SVT var det bare en person som ble kjørt bort i ambulanse. De to som ble drept døde derfor etter alt å dømme inne på varehuset.

Se kart nederst i saken.

Angrepet skal ifølge SVT ha skjedd på kjøkkenutstyrs-avdelingen.

Ikea bekrefter hendelsen, men viser ellers til politiet.

– Politiet er på plass og varehuset er stengt. Våre tanker går til de rammede, sier presseansvarlig på Ikea, Anna Pilkrona Godden.

Hele Erikslunds Shoppingcenter, der Ikea ligger, er nå stengt for dagen.

Lokalavisen VLT skriver at politiet har startet arbeidet med å sikre seg film fra overvåkingskameraer inne i varehuset.

En politibil utenfor Ikea-varehuset i Västerås. Foto: Peter Ström / SVT

– Beskjed over høyttalerne

Aftonbladet har vært i kontakt med øyenvitner som var til stede.

Et av vitnene sier at en person ble angrepet nær en nødutgang.

– Det var helt kaotisk, folk kom løpende og ingen forstod hva som hadde hendt. Etterpå så vi en person ligge livløs inne i bestikkavdelingen, sier ett vitne.

– Det ble sendt ut beskjed over høyttalerne om at hele bygningen skulle evakueres. Flere politipatruljer med skuddsikre vester sto utenfor entreen, sier et annet vitne.

Den svenske statsministeren Stefan Löfven var i Västerås i dag morges, men hadde forlatt byen flere timer før angrepet.